b'\n_START_ARTICLE_\nEgip\xc4\x8danski muzej, Kairo\n_START_SECTION_\nZgodovina\n_START_PARAGRAPH_\nKairski muzej hrani najve\xc4\x8djo zbirko egip\xc4\x8danskih  starin na svetu.  Prvi muzej je bil ustanovljen leta 1835 v kairski mestni \xc4\x8detrti Azbakeja, potem pa so ga preselili v kairsko citadelo. Leta 1855 je egiptovska vlada celo svojo zbirko starin podarila avstrijskemu nadvojvodi Maksimiljanu. Iz nje se je razvil dana\xc5\xa1nji Kunsthistorisches Museum na Dunaju. _NEWLINE_Nov muzej je leta 1858 v nekdanjem skladi\xc5\xa1\xc4\x8du v Bulaqu ustanovila fundacija za starine pod vodstvom   Augusta Marietta. Muzej je stal na bregu Nila in v poplavah leta 1878 utrpel veliko \xc5\xa1lode.  Muzejsko zbirko so leta 1891 preselili v nekdanjo kraljevo pala\xc4\x8do v kairskem okro\xc5\xbeju Giza, kjer je ostala do leta 1902, ko so jo, tokrat zadnji\xc4\x8d, preselili v sedanjo pala\xc4\x8do na trgu Tahir. _NEWLINE_Med egip\xc4\x8dansko revolucijo leta 2011 s vdrli v muzej in uni\xc4\x8dili dve mumiji in po\xc5\xa1kodovali ve\xc4\x8d drugih starin. Okoli 50 predmetov so ukradli. 25 predmetov so na\xc5\xa1li in restavrirali in jih septembra 2013 razstavili na posebni razstavi z naslovom Po\xc5\xa1kodovano in restavrirano. Med razstavljenimi starinami sta bila dva pozla\xc4\x8dena Tutankamonova kipa iz cedrovega lesa, kip faraona Ehnatona, u\xc5\xa1abtiji nubijskih kraljev, mumija otroka in majhna vaza iz ve\xc4\x8dbarvnega stekla.\n_START_SECTION_\nNotranji prostori\n_START_PARAGRAPH_\nMuzej ima pritli\xc4\x8dje in prvo nadstropje. Pritli\xc4\x8dje ima 42 sob. V njem je razstavljena velika zbirka papirusov in kovancev iz celega anti\xc4\x8dnega sveta. Ve\xc4\x8d papirusov je ohranjenih samo  v fragmentih, sicer pa so napisani v ve\xc4\x8d jezikih, tudi v latin\xc5\xa1\xc4\x8dini, gr\xc5\xa1\xc4\x8dini, arab\xc5\xa1\xc4\x8dini in stari egip\xc4\x8dan\xc5\xa1\xc4\x8dini. Kovanci so iz razli\xc4\x8dnih kovin, ve\xc4\x8dinoma iz zlata, srebra in brona. Razen egip\xc4\x8danskih so v zbirki tudi gr\xc5\xa1ki, rimski in islamski kovanci, ki so pomagali zgodovinarjem raziskati egip\xc4\x8danske trgovske povezave.  _NEWLINE_V pritli\xc4\x8dju so tudi artefakti in Novega kraljestva iz obdobja med 1550 in 1069 pr. n. \xc5\xa1t. Ti artefakti so na splo\xc5\xa1no ve\xc4\x8dji od tistih iz starej\xc5\xa1ih obdobij. Med razstavljenimi predmeti so kipi, plo\xc5\xa1\xc4\x8de, krste in sarkofagi. Ladje in ogromni kipi so razstavljeni v atriju muzeja._NEWLINE_V prvem nadstropju so artefakti iz zadnjih dveh egip\xc4\x8danskih dinastij, vklju\xc4\x8dno s predmeti iz grobnic faraonov Tutmoza III., Tutmoza IV., Amenofisa II. in Ha\xc4\x8depsut  in dvorjana Majherprija, veliko artefaktov iz Doline kraljev, zlasti iz nedotaknjenih grobnic Tutankamona in Psusenesa I. Mumije faraonov iz Novega kraljestva in njihovih dru\xc5\xbeinskih \xc4\x8dlanov so v dveh posebnih sobah.\n_START_SECTION_\nPark slavnih egiptologov\n_START_PARAGRAPH_\nNa vrtu ob muzeju je spominski park slavnih egiptologov s celega sveta. Okoli spomenika Augusta Mariettea je 23 doprsnih kipov naslednjih egiptologov: Fran\xc3\xa7ois Chabas, Johannes D\xc3\xbcmichen, Conradus Leemans, Charles Wycliffe Goodwin, Emmanuel de Roug\xc3\xa9, Samuel Birch, Edward Hincks, Luigi Vassalli, \xc3\x89mile Brugsch, Karl Richard Lepsius, Th\xc3\xa9odule Dev\xc3\xa9ria, Vladimir Golenishchev, Ippolito Rosellini, Labib Habachi, Sami Gabra, Selim Hassan, Ahmed Kamal,Zakaria Goneim, Jean-Fran\xc3\xa7ois Champollion, Amedeo Peyron, Willem Pleyte, Gaston Maspero in Peter le Page Renouf.'